CELEX: 32014D0389
Language: lt
Date: 1403481600000
Title: 2014/389/ES: 2014 m. birželio 23 d. Komisijos įgyvendinimo sprendimas dėl papildomo ankstesnio laikotarpio aviacijos išmetamųjų teršalų kiekio ir papildomų aviacijos apyvartinių taršos leidimų, atsižvelgiant į Kroatijos stojimą į Europos Sąjungą  Tekstas svarbus EEE

24.6.2014   
            
            
               LT
            
            
               Europos Sąjungos oficialusis leidinys
            
            
               L 183/135
            
         KOMISIJOS ĮGYVENDINIMO SPRENDIMAS
   2014 m. birželio 23 d.
   dėl papildomo ankstesnio laikotarpio aviacijos išmetamųjų teršalų kiekio ir papildomų aviacijos apyvartinių taršos leidimų, atsižvelgiant į Kroatijos stojimą į Europos Sąjungą
   (Tekstas svarbus EEE)
   
      (2014/389/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Kroatijos stojimo aktą (1), ypač į jo V priedo 10 skirsnio I poskirsnio 1 dalies a punktą,
   kadangi:
   
               (1)
            
            
               Kroatijos stojimo akto V priedo 10 skirsnio I poskirsnio 1 dalies a punkto i papunktyje dėl visų skrydžių tarp Kroatijos teritorijoje esančių dviejų aerodromų ir visų skrydžių tarp Kroatijos teritorijoje esančio aerodromo ir EEE erdvei nepriklausančios šalies teritorijoje esančio aerodromo (toliau – papildoma aviacijos veikla) nustatyta, kad nukrypstant nuo Europos Parlamento ir Tarybos direktyvos 2003/87/EB (2) 3c straipsnio 2 dalies tos direktyvos 13 straipsnio 1 dalyje nurodytas ir 2013 m. sausio 1 d. pasidedantis laikotarpis papildomai aviacijos veiklai prasideda 2014 m. sausio 1 d.;
            
         
               (2)
            
            
               pagal Kroatijos stojimo akto V priedo 10 skirsnio I poskirsnio 1 dalies a punkto ii papunktį, nukrypstant nuo Direktyvos 2003/87/EB 3c straipsnio 4 dalies, Komisija per šešių mėnesių laikotarpį nuo įstojimo dienos, laikydamasi toje pačioje nuostatoje nurodytos tvarkos, nusprendžia dėl ankstesnio laikotarpio išmetamųjų teršalų kiekio papildomai aviacijos veiklai;
            
         
               (3)
            
            
               bendras orlaivių naudotojams paskirstytinų leidimų skaičius nustatomas kaip ankstesnio laikotarpio aviacijos išmetamųjų teršalų kiekio procentinė dalis. Direktyvos 2003/87/EB 3 straipsnio s punkte ankstesnio laikotarpio aviacijos išmetamieji teršalai apibrėžiami kaip tos direktyvos I priede nurodytai aviacijos veiklai naudojamų orlaivių metinio išmetamųjų teršalų kiekio vidurkis 2004, 2005 ir 2006 kalendoriniais metais. Tos direktyvos 3c straipsnio 2 dalyje numatyta, kad bendras orlaivių naudotojams paskirstytinų leidimų skaičius turėtų būti apskaičiuojamas pagal tą ankstesnio laikotarpio vidurkį;
            
         
               (4)
            
            
               remiantis Direktyvos 2003/87/EB 18b straipsniu, apskaičiuoti ankstesnio laikotarpio aviacijos išmetamųjų teršalų kiekį papildomai aviacijos veiklai Komisijai padėjo Eurokontrolė. Laikyta, kad geriausi duomenys ankstesnio laikotarpio išmetamųjų teršalų kiekiui apskaičiuoti yra Eurokontrolės duomenų bazėse esantys išsamūs oro eismo duomenys, kuriuos pateikė Centrinė maršruto mokesčių tarnyba ir Centrinis srautų valdymo padalinys. Minėtose duomenų bazėse nurodytas kiekvieno skrydžio faktinis maršruto ilgis. Tada pagal 3-iąją oro transporto keliamo triukšmo mažinimo metodiką ir išmetamųjų teršalų kiekio apskaičiavimo remiantis atrankinio lygiavertiškumo principu metodiką apskaičiuota, kiek išmetamųjų teršalų išmesta per kiekvieną skrydį. Minėtasis ankstesnio laikotarpio išmetamųjų teršalų kiekio apskaičiavimo būdas dar papildytas informacija apie faktinį suvartotų degalų kiekį, kurią savanoriškai pateikė reprezentatyvus orlaivių naudotojų skaičius, kad būtų galima patvirtinti skaičiavimo rezultatus;
            
         
               (5)
            
            
               laikoma, kad dėl papildomos aviacijos veiklos per 2004 kalendorinius metus Direktyvos 2003/87/EB I priede nurodytą aviacijos veiklą vykdantys orlaiviai išmetė 114 024 tonas CO2. Laikoma, kad 2005 kalendoriniais metais tokie orlaiviai išmetė 126 827 tonas CO2, o 2006 kalendoriniais metais – 127 120 tonų CO2. Ankstesnio laikotarpio aviacijos išmetamųjų teršalų kiekis – 122 657 tonos CO2;
            
         
               (6)
            
            
               pagal Kroatijos stojimo akto V priedo 10 skirsnio I poskirsnio 1 dalies a punkto viii papunktį, nukrypstant nuo Direktyvos 2003/87/EB 3e straipsnio 3 dalies d punkto, dėl papildomos aviacijos veiklos paskirstytinas nemokamų apyvartinių taršos leidimų skaičius apskaičiuojamas minėtosios direktyvos 3e straipsnio 3 dalies e punkte nurodytą atskaitos dydį padauginus iš tonkilometrių duomenų sumos, nurodytos Komisijai pateiktose paraiškose pagal Kroatijos stojimo akto V priedo 10 skirsnio I poskirsnio 1 dalies a punkto vi papunktį;
            
         
               (7)
            
            
               Komisija išanalizavo su papildoma aviacijos veikla susijusias paraiškas, kurias Kroatija pateikė pagal Kroatijos stojimo akto V priedo 10 skirsnio I poskirsnio 1 dalies a punkto vi papunktį, bei Eurokontrolės pateiktus ankstesnio laikotarpio aviacijos išmetamųjų teršalų kiekio papildomai aviacijos veiklai skaičiavimus ir padarė išvadą, kad Direktyvos 2003/87/EB 3e straipsnio 3 dalies e punkte nurodytam atskaitos dydžiui neturėtų būti taikomas bendras pataisos koeficientas, kaip numatyta Kroatijos stojimo akto V priedo 10 skirsnio I poskirsnio 1 dalies a punkto viii papunktyje;
            
         
               (8)
            
            
               pagal Kroatijos stojimo akto V priedo 10 skirsnio I poskirsnio 1 dalies a punkto iii papunktį, nukrypstant nuo Direktyvos 2003/87/EB 3d straipsnio 2 dalies, nuo 2014 m. sausio 1 d. apyvartinių taršos leidimų, kurie turi būti parduodami aukcione papildomai aviacijos veiklai, procentinė dalis yra leidimų, likusių apskaičiavus leidimų, kurie turi būti skirti nemokamai pagal minėtosios direktyvos 3e straipsnio 3 dalies d punktą, skaičių ir leidimų, kurie turi būti numatyti specialiame rezerve pagal tos direktyvos 3f straipsnį, skaičių, dalis;
            
         
               (9)
            
            
               šiame sprendime numatytos priemonės buvo apsvarstytos Klimato kaitos komitete,
            
         PRIĖMĖ ŠĮ SPRENDIMĄ:
   1 straipsnis
   Papildomas ankstesnio laikotarpio aviacijos išmetamųjų teršalų kiekis papildomai aviacijos veiklai yra 122 657 tonos CO2.
   2 straipsnis
   Bendras Sąjungos apyvartinių taršos leidimų, skiriamų papildomai aviacijos veiklai kiekvienais 2014 m. sausio 1 d. – 2020 m. gruodžio 31 d. laikotarpio metais, skaičius yra 116 524.
   3 straipsnis
   Apyvartinių taršos leidimų skaičiaus, kuris turi būti paskirstytas papildomai aviacijos veiklai, skaičiavimo pagal Direktyvos 2003/87/EB 3e straipsnio 3 dalies e punkte nurodytą atskaitos dydį rezultatas apvalinamas iki mažesniojo sveikojo skaičiaus (viso leidimo).
   4 straipsnis
   Bendras Sąjungos apyvartinių taršos leidimų, nemokamai skiriamų papildomai aviacijos veiklai kiekvienais 2014 m. sausio 1 d. – 2020 m. gruodžio 31 d. laikotarpio metais, skaičius yra 41 584.
   5 straipsnis
   Papildomas bendras Sąjungos leidimų skaičius, kuris turi būti numatytas specialiame rezerve, yra 3 495.
   6 straipsnis
   Papildomas Sąjungos apyvartinių taršos leidimų, kurie turi būti parduodami aukcione kiekvienais 2014 m. sausio 1 d. – 2020 m. gruodžio 31 d. laikotarpio metais, skaičius yra 71 445.
   7 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. birželio 23 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 112, 2012 4 24, p. 6.
   
      (2)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).